**המוזיאון לארכאולוגיה של ירדן** (בערבית: **متحف الآثار الأردني**, תעתיק לעברית: **מתח'פ אל-אאת'אר אל-ארדני**) שוכן במצודת עמאן, בעמאן עיר הבירה של ירדן. המוזיאון נבנה בשנת 1951 והוא מציג ממצאים ארכאולוגיים שנמצאו בירדן מהתקופות הפרהיסטוריות ועד המאה ה-15.

היסטוריה ומבנה
--------------

המוזיאון הוקם בשנת 1951 על ידי מחלקת העתיקות הירדנית בראש ג'בל אל-קלעה ("גבעת המצודה") במרכזה של העיר בגובה של 850 מטר, וזהו המקום בו שכנה רבת עמון ההיסטורית. ממצאים מתקופת הברונזה מצביעים על כך שהגבעה שימשה כמצודה ומקום יישוב משך אלפי שנים. במקום נמצאים אתרים ארכאולוגים, מקדש הרקולס מהתקופה הרומית המתוארך למאה ה-2, וארמון אומיי המתוארך למאה ה-8.

מקדש הרקולס בעמאן השוכן בסמוך למוזיאון
מבנה המוזיאון הוא בעל שתי קומות המשתרעות על שטח כולל של 525 מ"ר. קומת הקרקע משמשת לאחסון, הקומה הראשונה משמשת כשטח תצוגה בשלושה אולמות. בקומה זו שוכנים גם משרדי המוזיאון. מחסור בשטח תצוגה אינו מאפשר למוזיאון להציג תערוכות מתחלפות. המוזיאון נוהג להשתתף בתערוכות מקומיות ובינלאומיות בירדן ומחוצה לה.

במלחמת השחרור נכבש מוזיאון רוקפלר על ידי הצבא הירדני, ונוהל על ידי חבר נאמנים עד 1966, במהלך השנים עיקר הממצאים שנחפרו בגדה המערבית הועברו למוזיאון בירדן בעמאן והבולטת בהם היא מגילת הנחושת מן המגילות הגנוזות. בשנת 1966 הולאם מוזיאון רוקפלר על ידי ממשלת ירדן.

תצוגה
-----

התצוגה במוזיאון מאורגנת לפי סדר כרונולוגי, מהתקופה הפלאוליתית ועד השושלת האיובית. 
הממצאים במוזיאון כוללים פריטים של חיי היומיום כגון כלי צור, כלי זכוכית, מתכת וחפצי חרס, כמו גם פריטים אמנותיים כגון תכשיטים פסלים וצלמיות. במוזיאון נמצא גם אוסף מטבעות.

בעבר הוצגו במוזיאון פסלי עין ע'זאל, צלמיות המתוארכות לאלף ה-7 לפנה"ס מעין ע'זאל, שהוא אתר נאוליתי חשוב השוכן בסמוך לעמאן. הוצגו בו גם חלק ממגילות מדבר יהודה כולל מגילת הנחושת, והעתק מצבת מישע (המצבה המקורית מוצגת במוזיאון הלובר שבפריז). לאחר הקמת מוזיאון ירדן הועברו מוצגים אלו אליו.

אוסף האמנות האסלמית מוצג באחד האולמות ב-11 חלונות תצוגה והוא כולל כלי חרס ומתכת מהתקופה האומיית ועד התקופה הממלוכית. כלי המתכת כוללים מגיני ברזל וחרבות. כלי מזוגגים מהתקופה הממלוכית עד התקופה העות'מאנית כלים מסטיאטיט (steatite) ואבנים מגולפות מהתקופה האומיית, מטבעות ממגוון תקופות. וארבעה העתקים של אלמנטים אדריכליים מארמון הישאם מצפון ליריחו.

גלריית תמונות
-------------

|  |
| --- |
| * צלמיות מעין ע'זאל התקופה הנאוליתיתצלמיות מעין ע'זאל התקופה הנאוליתית
* קטע ממגילות מדבר יהודהקטע ממגילות מדבר יהודה
* ארונות קבורה אנתרופואידים מתקופת הברונזה המאוחרתארונות קבורה אנתרופואידים מתקופת הברונזה המאוחרת
* גולגולת המראה פרקטיקה כירורגית עתיקה הכוללת קדיחת חורים בגולגולת האדם. פרט זה שרד את חור הקידוח הראשון בסמוך למצח שנרפא כמעט לגמרי בסמוך. שלושת הקידוחים האחרונים היו כנראה פחות מוצלחים והוא נפטר זמן קצר לאחר מכן. הגולגולת נמצאה ליד יריחו ומתוארך לתקופת הברונזה הקדומה.גולגולת המראה פרקטיקה כירורגית עתיקה הכוללת קדיחת חורים בגולגולת האדם. פרט זה שרד את חור הקידוח הראשון בסמוך למצח שנרפא כמעט לגמרי בסמוך. שלושת הקידוחים האחרונים היו כנראה פחות מוצלחים והוא נפטר זמן קצר לאחר מכן. הגולגולת נמצאה ליד יריחו ומתוארך לתקופת הברונזה הקדומה.
 |

קישורים חיצוניים
----------------

ויקישיתוף מדיה וקבצים בנושא **המוזיאון לארכאולוגיה של ירדן** בוויקישיתוף
* אתר המספר על המוזיאון(הקישור אינו פעיל)
* המוזיאון לארכולוגיה של ירדן באתר תיירות ירדני

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304155305171
* GND: 809978-9
* ISNI: 0000 0001 2197 0370
* ULAN: 500304972
* VIAF: 161016074
* WorldCat: viaf-161016074

 |